Foto: FaH



SINIŠA KOVAČIĆ predložen je i izabran od strane HDZ-a za v.d. ravnatelja HRT-a, a sudeći prema biografiji ovog dugogodišnjeg novinara HRT-a, takva odluka bila je i za očekivati. Posebno kada je Kovačić s Velimirom Bujancem i sličnim radnicima u opskurnim medijima sredinom prošle godine osnovao prohdz-ovsku novinarsku paraudrugu Hrvatski novinari i publicisti (HNIP).

HNIP je postavljen kao alternativa HND-u, ali i za obranu HDZ-ovih ministara od medijskih kritika i oštrih analiza. Portal direktno, savjetnika za medije Tomislava Karamarka Miljenka Manjkasa, pružao je snažnu podršku HNIP-ovcima, istovremeno uz napade na uređivačku politiku HRT-a, pa je bilo jasno koga bi Karamarko volio vidjeti umjesto Radmana.



Siniša, vrijeme će pokazati, Kovačić



Kovačić je novinar s HRT-a koji je tvrdio da je 2012. godine smijenjen s mjesta urednika Dnevnika 3 zbog političkih pritisaka, a tvrdio je kako na HRT-u samo on i Branimir Bilić imaju pravo istupati.



"Strah se uvukao u prisavske hodnike, ljudi su u kreditima, boje se hunte jer su mnogima već sad ugrozili egzistenciju da bi napredovali ljudi sa SSS! Pravo je pitanje zašto HND šuti?!", napisao je Kovačić, koji je poznat i po tome da je gotovo uvijek svoje priloge ili razgovore završavao s "vrijeme će pokazati". I onda kada je situacija bila sasvim jasna.

Kolege su mu zamjerale neiformiranost te mu nadjenuli nadimak SiKo. Jedan od najvećih gafova svakako je onaj kada je temu oko smanjenja broja zaposlenih u HT-u za oko 450 radnika obradio uz gostovanje Ane Penović, koju je predstavio kao "analitičarku ICT sektora", a za koju se ispostavilo da je osoba koja je ranije vodila brigu o imidžu HT-a na društvenim mrežama!?



Atmosfera linča



Kovačić je preživio na HRT-u i nakon što je objavio sramni prilog o "nezadovoljstvu u Ljubuškom povodom dokumentarnog filma Neđo od Ljubuškog", bez i jedne riječi o sadržaju dokumentarca i što je najgore bez spominjanja fizičkog nasrtaja na protagonisticu filma. Nakon toga reagirala je urednica Informativnog programa Sanja Mikleušević Pavić, kazavši kako "u ovom slučaju nisu poštovani postulati naše profesije".



Kovačić je bio voditelj i urednik kada je u Dnevniku objavljen prilog kojim se pokušao kompromitirati Darko Petričić.



"Evo sada i priloga o nekim nezakonitim radnjama Darka Petričića, koji se u javnosti do danas deklarirao kao zakleti borac protiv korupcije i kriminala", rekao je u uvodu ovog sramnog priloga Kovačić. Upravo zbog ovog urednik Dnevnika Stipe Alfier odbio je potpisati se na odjavnu špicu te emisije. Prilog je okarakteriziran kao "kao osobni obračun Hloverke Novak Srzić s ljudima koji ju prozivaju".



Tekst se nastavlja ispod oglasa

Bujančeva ekipa



Da će Kovačić naslijediti Gordana Radmana postalo je potpuno jasno kada je sredinom prošle godine osnovan HNIP koji je javno zamišljen kao alternativa HND-u, a zapravo je trebao biti tu kako bi novinari davali javnu podršku desnoj političkoj opciji.



Kovačić je izabran za predsjednika HNIP-a, potpredsjednica je Katja Kušec, tajnik Hrvoje Juvančić, izabrani član tajništva Marko Jurič i predsjednik Etičkog foruma Jure Vujić, dok je među osnivačima bio i Velimir Bujanca. U HNIP-u su se našla još neka udarna pera pro HDZ-ovog portala Direktno.



HNIP se do sada proslavio nepismenim priopćenjima te obranom HDZ-ovih ministara pred ostalim novinarima.



Svi su neprofesionalni



Stali su obranu ministra kulture Zlatka Hasanbegovića, a zatražili su od Efraima Zuroff, direktora Centra Simon Wiesenhtal, da se ispriča hrvatskom ministru.



Poznati su i po nesebičnoj hvali HDZ-a te rada predsjednice Kolinde Grabar Kitarović, a za ovu Vladu tvrde kako je do sada pokazala rijetko viđenu "otvorenost i transparentnost".

HNIP je poznat i po napadu na hrvatske medije optužujući ih za "neprofesionalnost i pristran način na koji brojni mediji prate postizborna događanja ili otvoreno navijaju za stranu koja je izgubila".











